Cherpan: Kudi Covid-19
Tusun Kelima TAJA pia, lagu dia ukai merindang tang nyau ngasuh ati iya balat agi kusang berundingka rumah panjai. Ni naka YouTube ke bisi dimain iya magang; Nubai ulih Josephine Jalin, Duruk Pengerindu ulih Stella Philip, Ai Mata Labuh Maya Gawai ulih Melisa Francis enggau iya ke bukai enda ngetu-ngetu dimain. Nyau kelama-lama asaika lapang sereta terubat ga ati. “Ka pan enda, kati ku enggau”, ku ati iya. Nitihka berita, Gawai ti disebut “Gawai PKP”, nadai rami di dini-dini endur. Kati ku nya rami laban orang ke gawa di mengeri nadai ulih pulai ke menua. Orang nya ke ngasuh gawai rami. Semina gambar ba bilik diri ke bisi dikirum bala ba facebook. Nambahka nya, bala tak rindu ngayanka penyaram ti ditanak diri nyerumba Atur Mindah Betagang (PKP). Pengerami Hari Raya Aidilfitri pan nadai mih rami. Pengingat enggau pengelengau pasal Gawai enggau Hari Raya nyau nadai ba ati bala agi. Laban ti nadai begawai, nadai mega pengerami milih Kumang Gawai taun tu. Nadai mega pengerami nutup Gawai ti dikumbai“ Ngiling Bidai”. Lebuh 10 Jun 2020 perintah madahka Atur Mindah Betagang(PKP) nyau ditenduka mimit taja pan semua Standard Operation Procedure( SOP )agi meruan. Timpuh ari 10 Jun 2020 ngagai 31 Ogos 2020 dikumbai Perintah Kawalan Pergerakan Pemulihan( PKPP) tauka Atur Mindah Betagang Ngeyuman. Tu ngasuh rayat gaga. Opis perintah bisi dibuka lalu sekeda sekula ke bisi Form 5 enggau Form 6 tau belabuh besekula. Sekat ba jalai raya diketuka. Lebuh tu semua zon udah nadai agi kes baru nya alai nya dikumbai zon gadung ke tanda semua pelilih menua udah nadai agi kena rampit Covid- 19. Tu meri peluang ngagai bala pulai ke kampung enggau rumah panjai. Jang seduai bini iya pan lalu ngabas rumah panjai ke nyau lebih tiga bulan enda dijenguk. Gaya penyakit baka ke majak manah tang tak enda mukai-mukai ngenyit bisi kes baru lebuh 27 Julai 2020 ti ngujungka perintah deka bejalaika Atur Mindah Betagang Baru(PKPD) enti pengekai nya nadai tasal. Dikena nentuka orang enda cherida lalu enda betanggungjawab, perintah deka bejalaika atur orang MESTI ngena pemampul idung enggau nyawa belabuh ari 1 Ogos 2020 ba dalam perengka pengangkut orang mayuh tauka ba endur orang mayuh begelumu. Baka nya mih cherita Jang ngatur pendiau diri nitihka normal baru ti dikemeratka perintah sekumbang enggau sepengudah pandemik Covid- 19. Orang bukai pan ngasaika utai ke sama. Sekumbang timpuh nya, bisi orang beratika endur mansang beresi. Uras nadai betabur sebarang endur baka maya ke apin Covid- 19 suba. Sungai pan diriput orang beresi agi laban orang kurang bebuaika sampah tauka laluh kimia ke sungai. Bisi siti artikel ti nadai ditemu nama penulis iya, madahka pandemik tu nyadi laban utai idup ke mit-mit sereta bala jelu angkat ngelaban madahka diri lama udah merinsa laban ulah mensia ti enda beradat ngamahka dunya; bebuaika uras ngagai sungai ti ngujungka utai idup dalam ai ngasaika pemerinsa. Pia mega mensia betebaska babas lalu betebangka kampung muai alai jelu belalai lalu ngasuh ai keruh. Angin pan balat kamah jamah asap ti datai ari perengka pengangkut mensia enggau ari kilang pengaga barang sereta enggau ari reban ti ditunu ba tanah alai muka ladang utai tanam. Nambahka tu, mayuh mensia di dunya tu nadai beradat agi; lelaki sesama lelaki jadi melaki bini lalu indu sama indu jadi enggau pangan diri. Nambahka nya mayuh ulah mensia jai agi ari ulah jelu enda nemu ngintu anak; baka ulah indu ke bebuaika anak. Kepenudi bendar, iya nya mensia nyau melakangka Petara, Allah Taala laban nyau nemu ngaga robot nyadi mensia. Tu ti ngelaban atur Allah Taala. Semua ulah kamah mensia tu ku penulis nya ngasuh dunya KUDI laban udah ngelaban adat asal Allah Taala. Pandemik Covid -19tu tau agi bisi lalu tau nganu mensia seagi-agi mensia enda ngubah ulah sida ti enda menyana enggau beradat. JANTAN UMBAT 
See author's posts
